Det Økonomiske og Sociale Udvalgs udtalelse om »Kommissionens arbejdsdokument "Retningslinjer vedrørende en europæisk volontørtjenesteordning for unge"« (96/C 204/19)

Det Økonomiske og Sociale Udvalg besluttede den 24. april 1996 i henhold til forretningsordenens artikel 23 at udarbejde udtalelse om Kommissionens arbejdsdokument »Retningslinjer vedrørende en europæisk volontørtjenesteordning for unge«.

Det forberedende arbejde var udført af ØSU's Sektion for Social-, Familie-, Uddannelses- og Kulturspørgsmål med Jan Jacob van Dijk som ordfører. Sektionen vedtog sin udtalelse den 12. april 1996.

Det Økonomiske og Sociale Udvalg vedtog på sin 335. plenarforsamling af 24.-25. april 1996, mødet den 24. april 1996, med 39 stemmer for, 1 imod og 4 hverken for eller imod, følgende udtalelse.

1.1. Europa- Kommissionen har i et arbejdsdokument forelagt et forslag, der skal resultere i en europæisk volontørtjenesteordning for unge. Det er Kommissionens formål ved hjælp af dette pilotprojekt at samle erfaringer med henblik på et flerårigt forslag, der skal præsenteres sidst i 1996.

1.2. Kommissionen vil fremme grænseoverskridende udveksling af volontører ved at inddrage de nationale kontorer, der også beskæftiger sig med gennemførelsen af »Ungdom for Europa«-programmet. De kan formidle kontakt mellem værtsorganisationer i udlandet og de potentielle volontører.

1.3. Kommissionen mener, at programmet kan medvirke til, at de unge deltagere samler arbejdserfaring. Ved afslutningen af deres aktiviteter får volontørerne et bevis, så de over for fremtidige arbejdsgivere kan dokumentere, at de har deltaget i programmet.

1.4. Kommissionen erkender, at der er en del problemer for de fremtidige deltagere i programmet. Volontører har hverken status som studenter eller som arbejdstagere. De er landet mellem to stole. Det har ikke mindst konsekvenser for deres sociale sikring.

2. Generelle bemærkninger

2.1. ØSU konstaterer med tilfredshed, at det i dette tilfælde er blevet inddraget på et tidligt stadium. Når det sker, kan ØSU bidrage til, at der udformes gode forslag. Det anbefaler Kommissionen at bære sig sådan ad noget tiere.

2.2. ØSU stiller sig positivt til Kommissionens initiativ. Allerede i udtalelsen om ungdomsarbejdsløshed () slog ØSU til lyd for et program, der kan give unge mennesker mulighed for at samle arbejdserfaring. Med dette pilotprojekt gennemfører Kommissionen et forslag, der blev fremsat i den nævnte udtalelse, og bidrager til at forøge de unges muligheder for at samle arbejdserfaring, også på tværs af grænserne.

2.3. Som Kommissionen nævner i arbejdsdokumentet, er der mange problemer, der endnu ikke er løst. Med rette vælger Kommissionen en pragmatisk fremgangsmåde og går i gang med pilotprojektet allerede nu, uden at vente til alle problemer er løst.

2.3.1. Dog mener ØSU, at visse minimumsbetingelser skal være opfyldt, før et sådant projekt sættes i gang. For det første må der ikke herske tvivl om, at volontørernes sociale beskyttelse er på plads. Det drejer sig her om forsikring mod sygdom og uarbejdsdygtighed. ØSU mener, at ansvaret herfor påhviler værtsorganisationen, hvor volontøren udfører sit arbejde. Kommissionen må sørge for, at denne beskyttelse faktisk er til stede.

2.3.2. En anden betingelse har at gøre med ansvarsforsikring. Hvis en volontør begår en fejl, der kan få alvorlige konsekvenser, skal han være fyldestgørende dækket mod de finansielle risici. Det kan i næsten alle tilfælde lade sig gøre ved hjælp af en forsikring. Også det er efter ØSU's opfattelse værtsorganisationens ansvar.

2.3.3. Kommissionen foreslår i arbejdsdokumentet, at den påtager sig udgifterne til forsikring. Ifølge ØSU bør denne løsning kun være af supplerende karakter. I nogle lande betaler de nationale myndigheder allerede disse bidrag. Så behøver Kommissionen ikke at gøre det.

2.4. ØSU finder, at arbejdsmarkedets parter bør inddrages mest muligt i udformningen, videreudviklingen og gennemførelsen af dette program. Det er vigtigt for at hindre, at normalt beskæftigede erstattes af volontører. Kun på betingelse af, at normal beskæftigelse ikke erstattes med volontørtjeneste, kan ØSU støtte Kommissionens forslag. Dette gælder såvel i forbindelse med nye som allerede bestående job.

2.5. Det anbefales, at Kommissionen henvender sig til private humanitære organisationer for at drøfte, hvorledes de kan beskæftige volontører.

Bruxelles, den 24. april 1996.

Carlos FERRER

Formand for Det Økonomiske og Sociale Udvalg

() ØSU's udtalelse om ungdomsarbejdsløshed fra EFT nr. C 18 af 22. 1. 1996, s. 37.